Man vas oor antieke items en munte(Foto: SAPD) ŉ Man is in Bloemfontein in die Vrystaat in hegtenis geneem nadat hy met antieke munte, horlosies en ander oudhede in sy besit betrap is. Die 36-jarige man is omstreeks 05:20 Vrydag in ŉ metertaxi naby die munisipale swembad in Parkweg aangekeer. Die inhegtenisneming het gevolg nadat die polisie inligting ontvang het oor ŉ verdagte wat glo Krugerrande in sy besit het, het brig. Motantsi Makhele, polisiewoordvoerder, gesê. Daar is onder meer op horlosies uit die 1800’s, ŉ verkyker wat deur soldate in die Anglo-Boereoorlog gebruik is, asook antieke messe, medaljes en munte beslag gelê. Die items is in ŉ plastieksak in die man se broeksak gevind. Volgens Makhele kon die man nie ŉ verduideliking gee van waar hy die items gekry het nie. Die waarde van die items word op R600 000 geraam. Die verdagte sal binnekort in die Bloemfontein-landdroshof verskyn op aanklag van die besit van vermoedelik gesteelde goedere. (Foto: SAPD)